Hlina, Alojz, poslanec NR SR (2013-09-13):
Vážený pán predseda, vážené kolegyne, kolegovia, áno, musím na začiatok povedať, že aj ja som si robil prípravu úplne ináč a na tento podľa mňa dôležitý vôbec prvok, že sa tu bude prejednávať, som chcel mať zodpovednú a berte, že by som mal zodpovednú prípravu, a presne som očakával, že to príde asi v utorok. Pokiaľ budete program upravovať podľa toho, že čo hrajú v kinách alebo ja neviem podľa čoho, tak nech sa páči. Len je to fakt neúctivé voči kolegom ostatným, nechcem hovoriť, že voči akým návrhom, ktoré už sú koniec koncov v druhom čítaní, to znamená, že cez prvé prešli. Ale však vy riadite schôdzu, nie celkom sa vám to darí, ale však to vy musíte vedieť, ako budete pokračovať. Ak ste si náhodou mysleli, lebo tak to bolo odprezentované, že tým, že to nebude v utorok, ale dneska v piatok, že akože môžte povedať, že rýchlejšie pomáhate, to nemá na to vplyv. Viete, že keby, lebo aj to je možné, že z niektorých úst vyjde, hej, že teda dôvodom je to, že teda že v piatok, aby ste o tie tri dni rýchlejšie pomohli. Ale viete, z pohľadu toho procesu legislatívneho to na to fakt nemá vplyv. A koniec koncov je to – prepytujem za výraz – hlúposť. Prosím vás pekne, ja by som naozaj veľmi rád ľuďom, ktorí to prípadne pozerajú, povedal, že ak SMER povedal, že vyhlasuje vojnu šmejdom, tak klamal. SMER nevyhlásil vojnu šmejdom, obzvlášť, keď ich stvoril. Celé, čo SMER robí, je, že nemôže ustáť ten tlak, ktorý tu je, ktorý, už nevedia sa skrývať, tlak Európskej komisie, ktorá trikrát vyzvala; viete, ako sa hovorí: Trikrát a dosť. Čiže SMER robí to, čo mal urobiť dávno, každý politik, ktorému skutočne záleží na ľuďoch, už mal urobiť dávno. SMER bol teraz dokopaný k tomu, lebo už to nevedel ustáť, ani minister zahraničných vecí už to nevedel, nevedeli ustáť, ani náš zástupca v Komisii, že čo majú vlastne povedať, tak sa to tu zjavilo. A zjavilo sa to tu v podobe lacnej poľskej kozmetiky, keď to poviem tak. Ale bude to predávané ľuďom ako boj proti šmejdom. To som včera hovoril. Ľuďom, aby boli kritickejší, že keď vám príde torta od SMER-u, rozbaľte ju radšej hneď, lebo oni sú tak chytrí, že oni tú tortu vedia zabaliť tak, aby nesmrdela, lebo v tej torte je častokrát exkrement. Tak si ju nedávajte do kredenca, keď vám príde torta od SMER-u, odbaľte, aby ste vedeli, čo vám prišlo. A veľakrát zistíte, že v tej, v tom darčekovom balení, človek by nepovedal, je naozaj ten častokrát exkrement. Prosím vás pekne, naozaj bolo to tu povedané aj z úst Paľa Zajaca, pána Zajaca, poslanca, ktorý dal návrh, ako bojovať proti šmejdom. Ak chce niekto bojovať proti šmejdom, tak musí zistiť ich DNA, to znamená, z čoho to vzniklo. Nie, že budete ostrihávať niekde 35. výhonok. Musíte chytiť tú DNA. A DNA je RPMN, vážení kolegovia. DNA šmejdov je RPMN. Vy ste to vytvorili. Vy, predseda finančného výboru alebo akého to bol vtedy pán Burian, čo administroval celý zákon o spotrebiteľských zákonoch, lebo ten je kľúčový pre túto problematiku. On ho administroval. On vám to tu predal, obrazne povedané, že existujúce RPMN bolo treba zrušiť, lebo Európska komisia. To je tiež urážajúce, vážení, keď sem niekto príde a povie, nariadenie Európskej komisie a vy, vy sa už nepýtate, pre vás to končí, to je absolútno, je to nariadenie Európskej komisie. Ja keď trošku preženiem, možno keby Európska komisia povedala, že právo prvej noci, vy ste schopní sa trošku začudovať, ale nakoniec to schváliť. Takže ja som tu vtedy nebol v tom parlamente, jak sa vám to podsúvalo, jak to bolo prezentované, že prečo je potrebné zrušiť RPMN. Európska komisia s RPMN vôbec nič nemala, vôbec to nebolo nejakou jej požiadavkou. Koniec koncov RPMN v slušných krajinách existuje. Ale vy ste ju zrušili. Prijatím toho zákona ste ju zrušili a vytvorili ste DNA šmejdom. To, čo tu bolo pri prezentácii, pri začiatku povedané, že špeciálne pre nárast tohto roka, prosím vás, však ono to už je v zásade v útlme. Ten boom, ten peak toho všetkého bol dávno predtým a my budeme dochádzať ku dôsledkom. Dôsledky toho peaku, toho boomu, čo ste uvoľnili, sa teraz už budú objavovať v podobe tragédií, ľudských, rodinných tragédií. V podobe ľudských, rodinných tragédií a bude ich čoraz viac. Takže, pán kolega, prosím vás, buďte korektný v uvádzaní, hej, teda naozaj to nereagujete na zvýšený nábeh akcií počas tohto roka. Vy reagujete na už vzostupnú krivku, lebo už v zásade neni z čoho vydrieť alebo je toho menej. Ten boom už bol. A reagujete na to, že už sa to nedá ustáť. Ak ste niečo vytvorili – a vy ste to vytvorili, vy ste tú úžernícko-šmejdovskú hydru vytvorili -, treba to ľuďom korektne povedať. Prosím vás pekne, občania Slovenskej republiky, aj tí, ktorí volíte, aj ktorí nevolíte SMER, šmejdov a úžernícky klondajk na Slovensku vytvoril SMER. A môžte ma aj 350-krát zažalovať. 350-krát sa mi predseda môže vyhrážať, že nemám mandát, aj váš šéf imunitného výboru to môže povedať, môžte, prosím vás, Čepička už tu nie je, Klement Gottwald tu ešte zatiaľ nie je. Prosím vás pekne, a to budem tvrdiť, lebo to je pravda. To je pravda, že vy ste to vytvorili. A keď chcete byť chlapi a chcete sa k tomu postaviť čelom, tak to priznajte. Alebo to možno ani nepriznajte, ale doneste ten zákon, ktorý to skutočne, ale skutočne zastaví! A nie, že sem donesiete lacnú poľskú kozmetiku a prezentujete to, že bojujete proti šmejdom. Trhal som sa za brucho, keď som to videl, vážení, poviem vám pravdu, lebo toho vy ste schopní. Ja viem, že aj po dnešnom dni vám vie Pravda napísať, že jak SMER bojuje proti šmejdom. Ja viem, že to tam vám napíšu. Tieto možnosti využívam na to, aby sa aspoň zopár ľudí dozvedelo, aká je pravda, ale nestačí len ju pomenovať, ale treba nájsť aj riešenie. A riešenie, naozaj skutočné riešenie je to, čo predstavoval pán Zajac, čo predkladal. Prečo ste sa k tomu nepostavili? Niekoho by to zabolelo. Prosím vás pekne, existuje pán Horváth, Nižná Olšava. Ja som, priznám sa, ani nevedel, že taká dedina existuje. Maličká dedina, neviem, či má 600 ľudí, pri Stropkove. Nemá nohu ten chlap, chudák. Má 180 euro invalidný dôchodok. Na základe vášho boomu ho dotiahli niekde, predali mu hrnce, nejaký, ja neviem, varič a neviem čo. Hneď mu vrazili pod nos úverovú zmluvu firmy vášho štátneho tajomníka pána Buriana a ten chudák má doma hrnce aj ten ohrievač a platil 24 splátok. On si požičal 970 euro. Prosím vás, tento príbeh musím povedať. 970 euro si požičal. Mal 24 rovnomerných splátok. Začínali, myslím, v júni 2010, či 2008 a končili v 2010. Proste po dvoch rokoch, po 24 mesiacoch. Prosím vás pekne, nemám tu tie poukážky. Ten chudáčisko, ja si tak neodkladám, on ich má všetky odložené. V priebehu tých 24 mesiacov on vtedy, keď mal skončiť, skončil. Prosím vás pekne, on skončil. V priebehu tých splátok sa s jednou omeškal o mesiac, s jednou o tri dni. Tí ľudia z firmy, ktorú spoluvlastnil váš štátny tajomník, mu po troch rokoch poslali pokutu 750 euro a vyvolávali mu. Pošleme na vás policajtov, exekútorov, vyvolávali mu. On bol bezradný, nešťastný. Potom sa toho chytila Markíza. Prosím vás, čo sme to za ľudia? Čo sme to za ľudia? Ten chlap nemá nohu, 180 eur má invalidný dôchodok. Čo sme to za ľudia? Toto ste nastavili, toto bolo a je v tejto krajine stále možné. Pán Brixi, vy tak telefón neplatíte, ani ja tak telefón neplatím jak ten chudák pán Horváth. Mne sa stane, že sa omeškám. Kde sme sa to dostali? Ten cynizmus, ten obrovský hnusný cynizmus v nás, že sa ani nehanbíme. A nebudem hovoriť. Ja si to nechám tú následnú komunikáciu u pána Buriana, jak prebiehala s pánom Horváthom. To ešte bude zaujímavé. Ale najzaujímavejšie, aby ste sa vy stiahli teraz, ešte aký-taký kredit aby vám zostal, pán Burian. Tam nieže včera nemal čo robiť, on tam vôbec nemal čo robiť. A ak tam bude ešte v pondelok, tak je to čoraz väčšia hanba za každý deň, ktorý pán Burian bude na ministerstve práce a sociálnych vecí a rodiny, tak je to vašou obrovskou, obrovskou hanbou. Lebo toto vám zlomí krk, vážení! Ak R1 bola predražená, neviem, ľudia áno, ľudia, to je pravda, ľudia po určitú sumu nevedia vnímať. Dokonca nad určitú sumu sa im to zdá jánošíkovské. Ale toto sú konkrétne prípady, konkrétne prípady konkrétnych ľudí. A toto si povedia: Toto robí SMER. Toto robí SMER. Dokonca sa to už nedá ani skryť. A ešte sú tak arogantní, že toho človeka, ktorý to robí, nominovali na toto ministerstvo. Prosím vás, je to výrazom absolútnej arogancie. Keby ho upratali na dopravu alebo niekde, tam tak nesvieti. Ale dať ho na ministerstvo práce a sociálnych vecí je výrazom, ale výrazom absolútnej arogancie. To, čo tu stále predvádzate, že si to tu vykladáte, ako chcete. Toto je presne, toto ste vy. Ešte vám chýba to posledné k tej moci. Strach. A ten budete teraz potrebovať dostať medzi ľudí. Už na tom pracujete. Strach vám pomôže. Udrží vás možno päť, sedem, neviem koľko rokov vás ešte možno udrží. A na konci čo bude? Toto ste vy. Toto je SMER. Prosím vás, toto je SMER. Pán Brixi, k tej vašej kozmetike a budem končiť. Poviem tak. Lepšie malý výsledok ako hrdzavým drôtom do oka. Z pohľadu, naozaj to ste vy vôbec nerobili, prosím vás. Kde mentálne by to nebolo ani na to posledné ustanovenie u niektorých vašich právnických kolegov. To pripravilo ministerstvo spravodlivosti. Sú tam určité ustanovenia, ktoré naozaj ostrihávajú tie výhonky. Vôbec na DNA nemajú vplyv. Ostrihávajú tie výhonky a v zásade môžu pomôcť. Tak naozaj teda, že to treba povedať, že keď ostriháte tie výhonky, tak nezacláňajú tak. Ale aj v tom ešte máte chyby, a to keby ste mi dali ten čas do utorka, tak vám ich tu všetky poviem. Ale budeme mať čas v druhom čítaní, tak sa na to druhé čítanie pripravím a poviem vám, kde máte v tom chyby. Ale nepoviem vám to so zámerom vás iba nejakým spôsobom, že si to užívať. Ja tu budem korektný ku vám. Pán Brixi, ku vám budem. K vášmu spolupredkladateľovi, prosím vás. Budem, poviem vám, v čom sú chyby a aký je prípadne spôsob, aby sa odstránili. Dobre? Ďakujem pekne.